- Կարծում եմ, Նիկոլ Փաշինյանը բավական կոնկրետացրել է. ի սկզբանե մենք հայտարարել ենք, որ նախապատրաստվում ենք հաջորդ համապետական ընտրություններին: Սա մեզ անհրաժեշտ է այն առումով, որ հետագա մեր գործողություններում պետք է հասկանանք՝ որքան է բնակչությունը վստահում այս ուժին եւ ինչ մանդատ է տալիս՝ հետագա իր գործողություններով: Այդ առումով, 2017թ. ընտրությունները մեզ համար կարեւոր են: Կարեւոր են նաեւ այն առումով, որ կոնկրետ այս ժամանակաշրջանում հնարավորություն կունենանք «Քաղաքացիական պայմանագիրը» ձեւավորել որպես ինստիտուցիոնալ կառույց, որի հաջողությունը թույլ կտա մեզ հաստատակամ ասել, որ հաջորդ ընտրություններին մենք կարող ենք ունենալ հաջողություն եւ ընդհուպ՝ վերցնել իշխանությունը ու ձեւավորել իշխանությունը: Ի՞նչ է ենթադրում այս ինստիտուցիոնալ կառույցը: 3 հիմնական բաղադրիչ ունենք այստեղ. դա ապագայի նախագիծն է, որը պետք է լինի շատ կոնկրետ, ըստ ոլորտների, մի քանի խնդիրներով, որոնք հաշվելի կլինեն մեր քաղաքացիների համար եւ լուծումներ կտան տարբեր ոլորտներում գոյություն ունեցող խնդիրներին: Երկրորդը մենք կոչում ենք ստվերային կառավարություն, երբ քաղաքացին, գնալով ընտրության եւ նախապատվությունը տալով մեզ, հստակ իմանալու է, թե ապագա ձեւավորվելիք կառավարությունում կոնկրետ ինչ դերաբաշխումներ են լինելու եւ ովքեր են լինելու ոլորտային պատասխանատուները: Սա, թերեւս, էլի նորություն է մեր քաղաքական դաշտում, որովհետեւ նախկինում նման կոնկրետություն չենք ունեցել: Եւ 3-րդը՝ մենք ասում ենք, որ հաջորդ ընտրություններում պիտի ունենանք այնպիսի կառուցվածք, որը թույլ կտա մեզ տոտալ վերահսկել ամբողջ ընտրությունները, բոլոր 1988 տեղամասերում ունենալ թիմեր: Այս ամենը մեզ թույլ կտա ունենալ ընտրությունների այլընտրանքային հաշվարկ, որովհետեւ մինչեւ հիմա թե՛ ընդդիմությունը եւ թե՛ իշխանությունը իրենց վերլուծություններում եւ հայտարարություններում հղում են անում բացառապես ԿԸՀ-ի տվյալներին: Եթե դու ասում ես, որ դա ընտրությունները կեղծող կառույց է, դու պետք է հնարավորություն ունենաս ստեղծել այլընտրանքային համակարգ: Այն է՝ յուրաքանչյուր տեղամասից մենք պետք է ստանանք տվյալ տեղամասի վերաբերյալ տվյալներ եւ համեմատենք՝ արդյո՞ք դրանք համադրելի են իշխանության ներկայացրած տվյալների հետ, որքանո՞վ են եղել խախտումներ, եւ ըստ դրա՝ որոշումներ կայացնել: Սա մեր գլխավոր ծրագիրն է: Բայց ունենք նաեւ պլան B, որը սահմանված է մեր հիմնարար փաստաթղթով եւ ներկայում արդեն կուսակցության ծրագրի նախագծում. ունենալով բավարար իրավական ապացույցներ, որ ընտրությունները կեղծվել են եւ ժողովուրդը մեզ է իշխանություն ձեւավորելու մանդատ տվել՝ մենք կգործենք արդեն պլան B-ով, որը թավշյա հեղափոխությունն է՝ այստեղից բխող բոլոր հետեւանքներով: